Chrono Trigger

er et konsollrollespill utviklet og utgitt av Square til Super Nintendo Entertainment System. Det ble gitt ut 11. mars 1995 i Japan og 22. august 1995 i Nord-Amerika. Spillets handling følger en gruppe unge eventyrere som reiser gjennom tiden for å forhindre en global katastrofe.

Chrono Trigger ble utviklet av en gruppe som Square kalte «Drømmeteamet», som bestod av Hironobu Sakaguchi, Kazuhiko Aoki og komponist Nobuo Uematsu, kjent for sitt arbeid med Final Fantasy-serien, og Yuuji Horii og Akira Toriyama, utviklerne av Dragon Quest-serien. Masato Kato skrev det meste av handlingen, mens komponist Yasunori Mitsuda komponerte mesteparten av musikken i spillet før han ble syk og overlot oppgaven til Uematsu.

Spillmagasinet Nintendo Power beskrev visse aspekter av Chrono Trigger som revolusjonerende, inkludert spillets flere endelser, handlingsrelaterte sideoppdrag som fokuserte på figurenes utvikling, unike kampsystem og detaljert grafikk. Square relanserte en portert version av Chrono Trigger med hjelp av TOSE i Japan til Sonys PlayStation i 1999, som senere ble ompakket med en Final Fantasy IV-portering til Final Fantasy Chronicles i 2001. Spillet har aldri blitt lansert i PAL-territorier før, men en versjon til Nintendo DS skal utgis i 2009.

Mottakelse 
Chrono Trigger solgte mer enn 2,36 millioner kopier i Japan og 290 000 utenlands. De første to millioner kopiene som ble solgt i Japan ble avlevert på kun to måneder. Spillet ble en stor suksess etter utgivelsen i Nord-Amerika, og relanseringen til PlayStation, som var en del av Final Fantasy Chronicles-pakningen, toppet NPD Groups TRSTS PlayStation-salgslister i over seks uker. Denne versjonen ble senere relansert igjen i 2003 som en del av Sonys Greatest Hits-titler. Chrono Trigger ble plassert høyt på alle fem av IGNs «100 beste spill gjennom tidene»-lister; fjerde i 2002, sjette i starten av 2005, 13. i slutten av 2005, andre i 2006 og 18. i 2007. GameSpot inkluderte Chrono Trigger i sin «beste spill gjennom tidene»-liste i april 2006, og den ble også stemt frem som nummer 28 i en avstemning holdt av det japanske spillbladet Famitsu. I 2004 ble Chrono Trigger nummer to i GameFAQs' videospillkamp, og i 2008 stemte lesere av Dengeki PlayStation det frem som det åttende beste spillet som noensinne ble lagd.

Chrono Trigger fikk gode anmeldelser i tillegg til sin kommersielle suksess. Nintendo Power kalte det Squares «største spill noensinne», og henviste til forbedret grafikk, lyd og gameplay overfor tidligere rollespilltitler. Official U.S. PlayStation Magazine beskrev Chrono Trigger som «originalt og ekstremt fascinerende», og syntes spillets grafikk, lyd og handling var svært imponerende. IGN kommenterte at «det kan hende det inneholder alle tenkelige konsollrollespill-klisjeer, men Chrono Trigger klarer likevel å stå ut blant gjengen» med «en [fengslende] handling som ikke blir tatt alt for høytidelig» og «et av de beste videospill-lydsporene som noensinne har blitt produsert». Andre anmeldere, som for eksempel RPGFan og RPGamer, kritiserte Chrono Triggers korte lengde og lette vanskelighetsgrad sammenliknet med spillets likestilte. Genrelt sett roste kritikere Chrono Trigger for sin «fantastiske, men ikke alt for komplekse» handling, enkle og innovative gameplay og høy omspillingverdi på grunn av flere endinger.

Referanser

Eksterne lenker 
 

Videorollespill
Super NES-spill
Videospill utviklet av Square Co.
Videospill fra 1995
Videospill utviklet i Japan